Хьо ч1ог1а ларлолахь рицкъанан балхана г1айг1ане хиларх, хьайн Дала хьуна рицкъа латтор ду аьлла йинчу ч1аг1онах тешаш хилалахь, Веза-Сийлахьчу Дала ма боху: «Цхьа а дийнат дац лаьттахь Далла тIехь шен рицкъа долуш бен…» «ХIуд», 6. Ткъа хьо дийнатех цхьаъ ма ву. Дала хьайга е аьлла омра дина 1амал ярна т1ехь г1айг1ане хила хьо, Цо Ша хьуна лур ду аьлла Шена т1елаьцначу рицкъанан хьокъехь г1айг1ане ма хила хьо, баккъалла а, хьан Далла хьо вицлуш ма вац. Баккъалла а, Цо хьуна хаийтина, хьан рицкъа Шегахь хилар, Цо хьоьга иза Шена 1ибадат дарца лаха аьлла омра дина. Веза-Сийлахьчу Дала аьлла: «Аша Далла гергахь лаха рицкъа‚ Цунна Iибадат а де‚ Цунна шукра а де…» «Аль-Iанкабут», 17.Хьуна ца го, Ша витина, кхечунна 1ибадат деш болчу керста нахана а Дала рицкъа луш хилар?! Ша воцчунна 1ибадат ца дечу бусалба нахана рицкъа ца луш, Шена 1еса хиллачарна, Шен омра кхочуш ца дечарна рицкъа луш го Хьуна Иза? Шена муьт1ахь болуш, Ша дуккха хьехош, Шена шукра деш болчарна рицкъа луш Вац Иза?